অনেক বছর ধরে বিভিন্ন নিউজ টিভি চ্যানেলে কাজ করছেন নির্মাল্য বন্দ্যোপাধ্যায়৷ তিনি মনে করছেন, আদলতের এই পর্যবেক্ষণ প্রকারান্তরে সংবাদমাধ্যমের ক্ষমতাকে খর্ব করছে৷ সাংবাদিকদের হাত-পা বেঁধে দিয়ে বলছে, এবার তুমি স্বাধীনভাবে কাজ করো৷ এটা বাঞ্ছনীয় নয়৷ সাংবাদিকের পূর্ণ পেশাগত স্বাধীনতা থাকা উচিত বলে নির্মাল্য মনে করেন৷ যদিও ডয়চে ভেলের সঙ্গে কথা বলার সময় তিনি মানলেন, যে কখনও সংবাদমাধ্যম বাড়াবাড়ি করে ফেলে, যেটার নিয়ন্ত্রণ জরুরি৷ সাংবাদিকরা চাইলেই যা খুশি বলতে পারেন না৷ কিন্তু দায়িত্ববোধ দেখানোর প্রশ্নে যদি পরোক্ষে বিধি-নিষেধ আরোপিত হয়, তা হলে সেটা সমর্থনযোগ্য নয়৷ নির্মাল্যর বক্তব্য, সাংবাদিকতা পেশা হিসেবে আলাদা, কারণ এর যেমন ক্ষমতা আছে, তেমনই দায়িত্বও আছে৷ সেই ক্ষমতা যদি নিয়ন্ত্রিত হয়, তা হলে দায়িত্ব পালনেও বাধা আসতে বাধ্য৷